Sodba IV Ips 48/2012
Datum: 2012-09-18T02:00:00.000+02:00
ecli: ECLI:SI:VSRS:2012:IV.IPS.48.2012
sodisce: Vrhovno sodišče
oddelek: Kazenski oddelek
podrocje: PREKRŠKOVNO PROCESNO PRAVO - VARNOST CESTNEGA PROMETA
institut: postopek o prekršku - redni sodni postopek - skrajšani postopek - kazenske točke v cestnem prometu s prenehanjem veljavnosti vozniškega dovoljenja - izrekanje kazenskih točk v cestnem prometu s prenehanjem veljavnosti vozniškega dovoljenja - voznik začetnik

## Jedro

V vseh primerih, ko je predpisana stranska sankcija prenehanje veljavnosti vozniškega dovoljenja (ob upoštevanju posebnega položaja voznikov začetnikov), mora o prekršku odločati sodišče v rednem in ne v skrajšanem postopku.

## Izrek

Zahtevi za varstvo zakonitosti se ugodi, izpodbijana sodba Okrajnega sodišča v Gornji Radgoni PR 642/2011 z dne 9. 12. 2011 se razveljavi in se zadeva vrne Okrajnemu sodišču v Gornji Radgoni v novo sojenje.

## Obrazložitev

A. 1. M. Š. je bila s sodbo Okrajnega sodišča v Gornji Radgoni PR 642/2011 z dne 9. 12. 2011, izdano v skrajšanem postopku po 129. a členu ZP-1 (v nadaljevanju ZP-1), spoznana za odgovorno storitve prekrška po 4. točki petega odstavka 46. člena Zakona o pravilih cestnega prometa (v nadaljevanju ZPrCP). Sodišče ji je za prekršek, storjen z motornim vozilom B kategorije, izreklo globo v višini 1.000,00 EUR in stranski sankciji 9 (devet) kazenskih točk in prepoved vožnje motornega vozila B kategorije za 1 (en) mesec.

2. V zahtevi za sodno varstvo vrhovni državni tožilec zatrjuje kršitev 129. a člena Zakona o prekrških (v nadaljevanju ZP-1). V skladu z drugim odstavkom citiranega člena se namreč v skrajšanem postopku ne sme izreči stranska sankcija kazenskih točk v številu, za katero se izreče prenehanje veljavnosti vozniškega dovoljenja. Vrhovni državni tožilec navaja, da je bila storilka v času storitve prekrška voznica začetnica in da se vozniku začetniku glede 26. člen ZPrCp izreče prenehanje veljavnosti vozniškega dovoljenja, če v času treh let doseže ali preseže sedem kazenskih točk v prometu. Zaradi navedenega bi sodba morala biti izdana v rednem in ne v skrajšanem postopku. Vrhovnemu sodišču Republike Slovenije predlaga, da izpodbijano sodbo razveljavi in zadevo vrne sodišču v novo odločanje.

3. Vrhovno sodišče je zahtevo za varstvo zakonitosti na podlagi drugega odstavka 423. člena Zakona o kazenskem postopku (v nadaljevanju ZKP) v zvezi s 171. členom ZP-1 poslalo storilki, ki se o njej ni izjavila.

B.

4. Sodišče odloči in izda sodbo v skrajšanem postopku na podlagi obdolžilnega predloga in temu priloženih dokazov, torej brez zaslišanja obdolženca, če spozna, da je obdolženec storil prekršek (prvi odstavek 129. a člena ZP-1). Vendar pa sodišče v tem postopku glede na drugi odstavek 129. a člena ZP-1 ne sme izreči sankcije kazenskih točk v številu, pri katerem se po določbah tretjega in četrtega odstavka 22. člena ZP-1 izreče prenehanje veljavnosti vozniškega dovoljenja.

5. Prenehanje veljavnosti vozniškega dovoljenja se po določbi tretjega odstavka 22. člena ZP-1 izreče vozniku, ki v času treh let doseže ali preseže 18 kazenskih točk v cestnem prometu. V skladu s četrtim odstavkom istega člena je z zakonom lahko določeno, da se posameznim vrstam voznikov ta sankcija izreče pri večjem ali manjšem številu kazenskih točk v cestnem prometu. Na tej podlagi ZPrCp v 26. členu določa, da se imetniku vozniškega dovoljenja, ki je voznik začetnik, izreče prenehanje veljavnosti vozniškega dovoljenja za vse kategorije motornih vozil, za katere je storilec imel dovoljenje, ko je storil prekršek, s katerim je dosegel ali presegel sedem kazenskih točk v cestnem prometu.

6. Vrhovno sodišče je že večkrat zavzelo stališče, da ima ob upoštevanju posebnega položaja voznikov začetnikov (lahko) tudi predpisana stranska sankcija kazenskih točk, ki je nižja od 18, za posledico izrek prenehanja veljavnosti vozniškega dovoljenja (enako sodbe Vrhovnega sodišča IV Ips 57/2007 z dne 14. 2. 2008, IV Ips 12/2008 z dne 16. 9. 2008 idr.). To pomeni, da mora v vseh primerih, ko je predpisana stranska sankcija prenehanje veljavnosti vozniškega dovoljenja (ob upoštevanju posebnega položaja voznikov začetnikov), o prekršku odločati sodišče v rednem in ne v skrajšanem postopku.

7. Zakon o voznikih (v nadaljevanju ZVoz) v 2. točki prvega odstavka 2. člena določa, da je voznik začetnik voznik motornega vozila do dopolnjenega 21. leta starosti in voznik motornega vozila dve leti od prve pridobitve vozniškega dovoljenja ne glede na to, ali je bilo pridobljeno v Republiki Sloveniji ali tujini.

Storilka je dovoljenje za vožnjo motornih vozil kategorije B prvič pridobila dne 27. 1. 2010 in je predmetni prekršek (kot pravilno navaja vrhovni državni tožilec) dne 6. 8. 2011 storila kot voznica začetnica.

8. Z izpodbijano sodbo je sodišče storilki v skrajšanem postopku zaradi prekrška po 4. točki petega odstavka 46. člena ZPrCP poleg globe v višini 1.000,00 EUR ter prepovedi vožnje motornega vozila B kategorije za dobo enega meseca izreklo tudi stransko sankcijo 9 kazenskih točk. Glede na to, da je bila storilka M. Š. v času storitve obravnavanega prekrška voznica začetnica, je bil s takšno odločitvijo prekršen drugi odstavek 129. a člena ZP-1, saj je Okrajno sodišče v Gornji Radgoni z izdajo izpodbijane sodbe v skrajšanem postopku izreklo stransko sankcijo kazenskih točk v številu, za katero se vozniku začetniku izreče prenehanje veljavnosti vozniškega dovoljenja.

9. Glede na ugotovljeno kršitev je Vrhovno sodišče izpodbijano sodbo v skladu s 426. členom ZKP v zvezi s 171. členom ZP-1 razveljavilo in zadevo vrnilo sodišču prve stopnje v ponovno odločanje.